• MA RIDUHX IWAQQAF KUMMISSJONI DWAR ID-DJAKNI NISA • IL-KNISJA MHUX DEJJEM IMXIET MAL-VANĠELU Fl-aħħar jiem, il-Papa Franġisku kompla bir-riformi l-kbar li qed jagħmel fil-Knisja Kattolika fejn waqqaf kummissjoni speċjali biex tistudja jekk in-nisa għandhomx jingħataw permess biex jinħatru djakni. Din il-kummissjoni hija magħmula minn seba' rġiel u sitt nisa u biħsiebha tistudja bir-reqqa r-rwol storiku li kellha l-mara fis-snin bikrin tal-Knisja. Fid-dawl ta' dawn ir-riformi interessanti li qed jiġu implimentati fil-Knisja Kattolika, din il-gazzetta tkellmet mat-teologu Fr Rene Camilleri li sostna li l-Papa Franġisku "kellu ħafna oppożizzjoni biex din il-kummissjoni ma jwaqqafhiex. Imma baqa' miexi għax, waqt li hu mdawwar b'nies li jridu kollox jibqa' kif dejjem kien, hu deċiż u konvint li l-Knisja teħtieġ konverżjoni serja biex l-affarijiet ma jibqgħux isiru kif dejjem saru". L-irġiel biss jistgħu jsiru djakni Fil-ġerarkrija tal-Knisja, il-pożizzjoni ta' djaknu hija l-aħħar grad qabel ma persuna tkun tista' tiġi ordnata qassis. Ir-rwoli tad-djakni jinkludu li jippresiedi xi tieġ jew funeral, iżda ma jistax iqaddes quddiesa. Fil-fatt, sal-ġurnata tal-lum, huma biss l-irġiel li jista' jkollhom dan ir-rwol. Fr Rene żied jgħid li żgur kienu ħafna d-drabi u ċ-ċirkustanzi fejn Papa Franġisku qal li l-Knisja ma tistax tħalli lill-mara fejn kienet u proprju għalhekk li mill-kliem għadda għall-fatti u waqqaf din il-kummissjoni speċjali biex tistudja d-djakni nisa. L-ewwel darba li l-Papa Franġisku kien ta x'jifhem li se titwaqqaf din il-kummissjoni kien f'Mejju li għadda fejn, ma' għadd ta' membri għolja fi ħdan ordnijiet reliġjużi tan-nisa, kien sostna li huwa lest jikkunsidra li jinħatru d-djakni nisa. Persuni li jappoġġaw din ir-riforma qed isostnu li l-figura tal-mara hija fqira wisq fil-Knisja Kattolika u li, permezz ta' din ir-riforma, in-nisa jista' jkollhom aktar sehem fid-deċiżjoniet li tieħu l-Knisja. Il-Knisja weġġgħet ħafna nies bl-aġir tagħha Xi ħaġa oħra importanti li għamel Papa Franġisku hi li talab il-Knisja Kattolika biex titlob skuża lill-persuni gay minħabba l-fatt li, fejn jidħlu kwistjonijiet simili, din qatt ma kienet radikali u serrħet fuq dak li qal ħaddieħor, inkluż ix-xjenzi. "Illum, il-pożizzjoni tax-xjenzi nbidlet u l-Knisja qed tifhem li l-kompetenza u l-missjoni tagħha mhijiex li ssegwi x-xjenza, imma li twassal il-Kelma ta' Alla b'qawwa u dinamiżmu li kapaċi tpoġġi lill-bniedem, lil hinn mir-razza, reliġjon, jew orjentazzjoni sesswali, 'il fuq mir-regoli u l-prinċipji," qal it-teologu Malti. Fil-fatt, Fr Rene żied jgħid li Papa Franġisku talab skuża għax il-Knisja b'dan l-aġir weġġgħet ħafna nies meta ġġudikathom u ma kinitx kapaċi tirrispettahom għad-dinjità tagħhom ta' bnedmin. "Hekk mexa Ġesù fil-Vanġelu, imma mhux hekk imxiet il-Knisja tul is-seklu, u kienet żbaljata," afferma t-teologu. Qed jirnexxilu jkisser id-distanzi Dawn l-iżbalji u oħrajn wasslu biex ħafna nies tbiegħdu mill-Knisja. Mitlub jikkummenta dwar x'metodi qed juża dan il-Papa biex jerġa' jiġbed lejh lil dawn in-nies, b'umiltà, Fr Rene qal li l-metodu ewlieni tal-Papa hu li la jippoża u lanqas jippontifika meta jitkellem fuq x'hemm fil-qalb tal-bniedem, u ma jippretendix li hu, bħala Papa, jew il-Knisja jafu kollox. Għal darb'oħra, Fr Rene reġa' aċċenna għal xi wħud fil-Vatikan li ma jridux iħallu lill-Knisja timxi 'l quddiem. "Ħareġ għalkollox minn skemi fissi u riġidi, għandu ħafna umanità, u qed jirnexxilu jkisser id-distanzi bejnu u bejn in-nies; distanzi li, sfortunatament, ta' madwaru ħsiebhom biex iżommu u jaffermaw. Imma hu, li għex u trawwem man-nies, anke bħala Papa, irid ikun man-nies il-ħin kollu," kompla jgħid Fr Rene. Ħafna interessi xi tħares u privileġġi x'tiddefendi Mistoqsi dwar jekk il-Papa hux qed jipprova 'jirranġa' dawn l-iżbalji li saru, Fr Rene wieġeb li l-Papa qed jagħmel dan żgur mhux billi joqgħod jipponta sebgħu jew jikkundanna, imma billi jħares 'il quddiem u jgħin lil kull min hu ta' rieda tajba biex iħares lejn il-ġejjieni b'ottimiżmu. "Ċerti żbalji li saru fil-passat seħħew għax il-Knisja ma kinitx libera, kellha ħafna interessi xi tħares u privileġġi x'tiddefendi," qal it-teologu. Filwaqt li l-enfasi ta' dan il-Papa mhijiex li jiddefendi d-duttrina imma li jara li kull bniedem ikun rispettat għad-dinjità tiegħu, huwa proprju għalhekk li dan il-bniedem huwa nifs ġdid għall-Knisja għax l-ottika li minnha jħares lejn l-affarijiet hija l-ottika tan-nies u mhux tal-istituzzjoni. "Qed jifhem u jġegħelna nifhmu li l-affarijiet ma jistgħux jibqgħu jinħmew f'Ruma u jitqassmu fid-djoċesijiet mad-dinja bl-istess mod," afferma Fr Rene. Papa soċjalist? Il-perċezzjoni tan-nies hemm barra hi li, bl-għemil tiegħu, dan il-Papa huwa soċjalist u li jagħti ħafna importanza lil dawk in-nies l-aktar batuti fostna. Filwaqt li fuq dan is-sentiment ħalla f'idejn il-qarrejja biex jagħmlu l-ġudizzju huma, Fr Rene afferma li dan il-bniedem għex fil-faqar u s-sempliċità fejn il-formazzjoni tiegħu ħadha mingħandhom u għallmuh bi profondità kbira xi jfisser il-Vanġelu għall-bniedem. "Li hu żgur hu li l-mod kif jaħseb huwa 'l bogħod ħafna mill-mentalità kapitalista u konsumerista li aħna fil-Punent drajna biha," stqarr it-teologu. Fl-aħħar nett, mitlub jgħid x'kienu l-aktar mumenti li s'issa ddefinixxew l-aktar lil Papa Franġisku minn dawk ta' qablu, Fr Rene dam jaħsibha ftit għax iħoss li kull Papa għandu l-istil tiegħu. Madankollu, jgħid li dan il-Papa hu uniku għall-ġesti u l-għażliet li għamel, fejn semma l-għażla, pereżempju, tal-pajjiżi li żar, ibda mill-ewwel vjaġġ tiegħu barra Ruma li kien f'Lampedusa. "Fiż-żewġ sinodi tal-isqfijiet li sejjaħ u d-dokument li ħareġ wara, kontra dak li qalu ħafna, isejjaħ lill-Knisja għal għażliet u bidliet radikali fejn jirrigwarda kwistjonijiet li jolqtu l-ħajja tan-nies," temm jgħid Fr Rene.